《次韵梦山白沙与同事诸公登山观海》
明代·黄衷

登山寄遐思，南溟一何遥。海鸥大如鹳，出没随风涛。

峥嵘碍远览，鲸背苍屿高。阴阳苟簸荡，安辨来去潮。

龙挂谩惊怪，排云但枚条。宇宙亦几许，傍席空周遭。

兹游暂有适，我生竟云劳。回车踏首路，日落城乌号。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。